**PREDKLADACIA SPRÁVA**

Ministerstvo spravodlivosti Slovenskej republiky predkladá na rokovanie Legislatívnej rady vlády Slovenskej republiky návrh zákona, ktorým sa mení a dopĺňa zákon č. 307/2016 Z. z. o upomínacom konaní a o doplnení niektorých zákonov a ktorým sa menia a dopĺňajú niektoré zákony (ďalej len „návrh zákona“).

Cieľom predkladaného materiálu je zapracovanie zmien, ktoré majú za úlohu upraviť povinnosť súdu miernejšie posudzovať vecné odôvodnenie odporu proti platobnému rozkazu podaného spotrebiteľom. Zmeny sa týkajú právnej úpravy upomínacieho konania obsiahnutej v zákone č. 307/2016 Z. z. o upomínacom konaní a o doplnení niektorých zákonov (ďalej len „zákon o upomínacom konaní“) a konania o platobnom rozkaze obsiahnutej v zákone č. č. 160/2015 Z. z. Civilný sporový poriadok v znení neskorších predpisov (ďalej len „Civilný sporový poriadok“), ktorá pre úspešnú procesnú obranu žalovaného proti platobnému rozkazu predpokladá podanie vecne odôvodeného odporu. Vecné odôvodnenie odporu spočíva predovšetkým v uvedení argumentov, ktoré závažným spôsobom spochybňujú žalobcom uplatnený nárok a v predložení predmetných dôkazov. Povinnosť vecne odôvodniť odpor preto môže spotrebiteľom sťažovať účinnú procesnú obranu proti platobnému rozkazu. Navrhuje sa zaviesť povinnosť súdu prihliadať na postavenie žalovaného ako spotrebiteľa a v dôsledku uvedeného posudzovať vecné odôvodnenie odporu miernejšie.

Návrhom zákona sa v upomínacom konaní a konaní o platobnom rozkaze podľa Civilného sporového poriadku rovnako zavádza povinnosť vyššieho súdneho úradníka predložiť vec na posúdenie sudcovi, ak sa predpokladá posúdenie spotrebiteľskej zmluvy alebo zmluvných dokumentov súvisiacich so spotrebiteľskou zmluvou s ohľadom na existenciu neprijateľných zmluvných podmienok, ktoré ešte neboli posudzované v už právoplatne skončenom konaní.

Vzhľadom na uvedené skutočnosti sa na základe predkladaného návrhu zákona má zabezpečiť kontrola neprijateľnosti zmluvných podmienok, tak aby sa zabránilo ich súvislému uplatňovaniu a zlepšiť prístup k spravodlivosti pre spotrebiteľov.

Návrhom zákona sa rovnako zjednocuje právna úprava procesného postupu v upomínacom konaní podľa zákona o upomínacom konaní a v konaní o platobnom rozkaze podľa Civilného sporového poriadku pri určení procesnoprávnej skutočnosti, ktorou nastáva zrušenie platobného rozkazu.

Účinnosť predkladaného návrhu zákona sa navrhuje od 1. júla 2021 s ohľadom na dĺžku legislatívneho procesu a tak, aby bola zachovaná dostatočná dĺžka legisvakancie návrhu zákona.

Návrh zákona nie je predmetom vnútrokomunitárneho pripomienkového konania.